
KAPITTEL 1

DE NYE REGLENE

Jeg var satt ut.

Jeg hadde tilbrakt mer enn to tiår i FBI, inkludert femten år med forhandlinger i gisselsituasjoner fra New York til Filippinene og Midtøsten, og jeg var på toppen av karrieren min. Til enhver tid er det ti tusen FBI-agenter i byrået, men bare én ledende internasjonal forhandler i kidnappingssaker. Det var meg.

Men jeg hadde aldri opplevd en gisselsituasjon som var så spent, så personlig.

«Vi har sønnen din, Voss. Gi oss en million dollar, ellers dør han.»

Pause. Blink med øynene. Få pulsen varsomt tilbake til normal.

Selvfølgelig hadde jeg vært i slike situasjoner før. Mange ganger. Penger mot liv. Men ikke slik. Ikke med min sønn på spill. Ikke 1 million dollar. Og ikke mot folk med fancy akademiske titler og et helt livs erfaring med forhandlinger.

Du skjønner, menneskene på den andre siden av bordet – mine forhandlingsmotparter – var forhandlingsprofessorer fra Harvard Law School.

Jeg hadde kommet til Harvard for å ta et kort kurs i forhandlingsteknikk for ledere, for å se om jeg kunne lære noe av næringslivets tilnærming. Det skulle være rolig og fredelig, litt faglig utvikling for en FBI-agent som prøvde å utvide horisonten.

Men da Robert Mnookin, direktøren for Harvard Negotiation Research Project, fikk vite at jeg var på campus, inviterte han meg til sitt kontor på en kaffe. Bare for å prate, sa han.

Jeg var beæret. Og redd. Mnookin er en imponerende fyr som jeg hadde fulgt i årevis: Han er ikke bare professor i jus ved Harvard, men også et av de store navnene innen konfliktløsning og forfatter av Bargaining with the Devil: When to Negotiate, When to Fight.1

For å være ærlig føltes det urettferdig at Mnookin ville at jeg, en tidligere politimann fra Kansas City, skulle diskutere forhandlinger med ham. Men så ble det enda verre. Like etter at Mnookin og jeg hadde satt oss, åpnet døren seg, og en annen Harvard-professor kom inn. Det var Gabriella Blum, spesialist i internasjonale forhandlinger, væpnet konflikt og terrorbekjempelse, som hadde tilbrakt åtte år som forhandler for Israels nasjonale sikkerhetsråd og Israels forsvarsstyrker – knallharde IDF.

På signal kom Mnookins sekretær og satte en båndopptaker på bordet. Mnookin og Blum smilte til meg.

Jeg hadde blitt lurt.

«Vi har sønnen din, Voss. Gi oss en million dollar, ellers dør han», sa Mnookin og smilte. «Jeg er kidnapperen. Hva skal du gjøre?»

Jeg fikk et glimt av panikk, men det var å forvente. Det endrer seg aldri: Selv etter to tiår med forhandlinger om menneskeliv føler man fortsatt frykt. Selv i en rollespillsituasjon.

Jeg roet meg ned. Ja, jeg var gatepurken som ble FBI-agent og nå sto overfor de virkelige tungvekterne. Og jeg var ikke noe geni. Men jeg var i dette rommet av en grunn. I årenes løp hadde jeg tilegnet meg ferdigheter, taktikker og en hel tilnærming til menneskelig samhandling som ikke bare hadde hjulpet meg å redde liv, men som nå, når jeg ser tilbake, også hadde begynt å forandre mitt eget liv. Mine år med forhandlinger hadde påvirket alt fra hvordan jeg omgikk kundeservicefolk, til måten jeg oppdro barn på.

«Kom igjen. Gi meg pengene, ellers kutter jeg strupen på sønnen din nå», sa Mnookin. Irritert.

Jeg stirret lenge på ham. Så smilte jeg.

«Hvordan skal jeg kunne det?»

Mnookin stoppet opp. Ansiktet hans hadde et snev av lattermild medlidenhet, som en hund når katten den har jaget, snur seg og prøver å jage den tilbake. Det var som om vi spilte forskjellige spill, med forskjellige regler.

Mnookin gjenvant fatningen og så på meg med hevede øyenbryn, som for å minne meg på at spillet fortsatte.

«Så det er greit for deg at jeg dreper sønnen din, Mr. Voss?»

«Beklager, Robert, hvordan kan jeg vite at han i det hele tatt er i live?» sa jeg, og brukte en unnskyldning og fornavnet hans for å skape mer varme i samtalen og forpurre forsøket på å overkjøre meg. «Jeg er virkelig lei meg, men hvordan kan jeg skaffe deg penger akkurat nå, og dertil en million dollar, når jeg ikke engang vet om han er i live?»

Det var litt av et syn å se en så intelligent mann bli forvirret av det som må ha virket som usofistikert dumskap. Men tvert imot var mitt trekk alt annet enn dumt. Jeg brukte det som hadde blitt et av FBIs mest effektive forhandlingsverktøy: det åpne spørsmålet.

I dag, etter å ha utviklet disse taktikkene for privat sektor i mitt konsulentfirma, The Black Swan Group, kaller vi denne taktikken kalibrerte spørsmål: spørsmål som motparten kan svare på, men som ikke har faste svar. Det gir deg tid. Det gir motparten en illusjon av kontroll – det er tross alt de som har svarene og makten – og det gjør alt dette uten at de får noen anelse om hvor mye det hemmer dem.

Mnookin begynte, som forventet, å famle, fordi rammen for samtalen hadde skiftet fra hvordan jeg ville reagere på trusselen om drapet på sønnen min, til hvordan professoren skulle håndtere de logistiske problemene knyttet til å skaffe pengene. Hvordan han skulle løse mine problemer. For hver trussel og hvert krav han kom med, fortsatte jeg å spørre hvordan jeg skulle betale ham, og hvordan jeg kunne vite at sønnen min var i live.

Etter at vi hadde holdt på med dette i tre minutter, brøt Gabriella Blum inn.

«Ikke la ham holde på slik med deg», sa hun til Mnookin.

«Vel, så prøv du, da», sa han og løftet hendene i været.

Blum kastet seg inn. Hun var blitt tøffere etter årene i Midtøsten. Men hun fortsatte med overkjøringsmetoden, og alt hun fikk, var de samme spørsmålene fra meg.

Mnookin kom tilbake til samtalen, men han kom heller ingen vei. Ansiktet hans begynte å bli rødt av frustrasjon. Jeg kunne se at irritasjonen gjorde det vanskelig for ham å tenke.

«Ok, ok, Bob. Det får holde,» sa jeg og satte en stopper for lidelsene hans.

Han nikket. Sønnen min ville få leve en dag til.

«Greit», sa han. «Jeg antar at FBI kanskje har noe å lære oss.»

Jeg hadde gjort mer enn bare å holde stand mot to av Harvards høyt ansette ledere. Jeg hadde tatt opp kampen mot de beste av de beste og kommet ut på topp.

Men var det bare flaks? I mer enn tre tiår hadde Harvard vært verdens sentrum for forhandlingsteori og -praksis. Alt jeg visste om teknikkene vi brukte i FBI, var at de fungerte. I løpet av de tjue årene jeg tilbrakte i FBI, hadde vi utviklet et system som hadde løst nesten alle kidnappingssaker vi hadde brukt det på. Men vi hadde ingen store teorier.

Våre teknikker var et produkt av erfaringsbasert læring; de ble utviklet av agenter i felten, som forhandlet gjennom kriser og delte historier om hva som fungerte, og hva som ikke fungerte. Det var en iterativ prosess, ikke en intellektuell, da vi forbedret verktøyene vi brukte, dag etter dag. Og det var presserende. Våre verktøyer måtte fungere, for hvis de ikke gjorde det, kom noen til å dø.

Men hvorfor fungerte de? Det var spørsmålet som sendte meg til Harvard, til kontoret med Mnookin og Blum. Jeg manglet selvtillit utenfor min smale verden. Mest av alt trengte jeg å formulere min kunnskap og lære å kombinere den med deres – og de hadde helt klart noe å bidra med – slik at jeg kunne forstå, systematisere og utvide den.

Ja, teknikkene våre fungerte tydeligvis på leiesoldater, narkotikalangere, terrorister og brutale mordere. Men jeg lurte også på: Hva med normale mennesker?

Som jeg snart skulle oppdage i Harvards ærverdige haller, var teknikkene våre svært logiske, og de fungerte overalt.

Det viste seg at vår tilnærming til forhandlinger var nøkkelen som åpnet for lønnsomme menneskelige interaksjoner på alle områder, i alle samspill og i alle relasjoner i livet.

Denne boken handler om hvordan dette fungerer.

DEN SMARTESTE DUMME FYREN I ROMMET

For å få svar på spørsmålene mine snakket jeg meg inn på Harvard Law Schools vinterkurs i forhandlingsteknikk et år senere, i 2006. De beste og smarteste konkurrerer om å komme inn på dette kurset, og det var fylt med briljante Harvard-studenter som tok juridiske og økonomiske grader, og dyktige studenter fra andre toppuniversiteter i Boston, som Massachusetts Institute of Technology og Tufts. Det var som et OL-uttak for forhandlingsteknikk. Og jeg var den eneste outsideren.

På kursets første dag samlet vi oss, alle 144, i en forelesningssal for en introduksjon, og deretter delte vi oss inn i fire grupper, hver ledet av en forhandlingsinstruktør. Etter at vi hadde snakket med instruktøren vår – min het Sheila Heen, og hun er en god venn av meg den dag i dag – ble vi delt inn i par og sendt inn i simulerte forhandlinger. Enkelt forklart: Den ene av oss solgte et produkt, den andre var kjøperen, og hver av oss hadde klare grenser for prisen vi kunne akseptere.

Min motpart var en sløv rødhåret fyr ved navn Andy (et pseudonym), en av de typene som bærer sin intellektuelle overlegenhet som de bærer sine kakibukser: med avslappet selvtillit. Han og jeg gikk inn i et tomt klasserom med utsikt over en av de engelskinspirerte plassene på Harvards campus, og vi brukte hver våre verktøyer. Andy fremsatte et tilbud og ga en rasjonelt sett vanntett forklaring på hvorfor det var et godt tilbud – en uunngåelig logisk felle – og jeg svarte med en variant av: «Hvordan skal jeg kunne det?»

Vi gjentok dette flere ganger til vi kom frem til et endelig tall. Da vi gikk ut igjen, var jeg fornøyd. Jeg syntes jeg hadde gjort det ganske bra til å være en dum fyr.

Etter at vi alle hadde samlet oss i klasserommet, gikk Sheila rundt blant studentene og spurte hva hver gruppe hadde blitt enige om, og skrev deretter resultatet på tavlen.

Til slutt var det min tur.

«Chris, hvordan gikk det med Andy?» spurte hun. «Hvor mye fikk du?»

Jeg kommer aldri til å glemme Sheilas ansiktsuttrykk da jeg fortalte henne hva Andy hadde gått med på å betale. Først ble hele ansiktet hennes rødt, som om hun ikke fikk puste, og så kom det et lite, kvalt gisp, som et skrik fra en sulten fugleunge. Til slutt begynte hun å le.

Andy krympet seg.

«Du fikk jo bokstavelig talt alt han hadde», sa hun, «og ifølge instruksen skulle han holde igjen en fjerdedel i reserve for fremtidig arbeid.»

Andy sank dypt ned i stolen.

Dagen etter skjedde det samme med en annen partner.

Altså, jeg ødela jo fullstendig budsjettet hans.

Det ga ikke mening. En heldig engangshendelse var én ting. Men dette var et mønster. Med min gammeldagse, erfaringsbaserte kunnskap knuste jeg folk som kunne alle de banebrytende triksene du fant i boken.

Saken er at det var de banebrytende teknikkene disse gutta brukte, som føltes utdaterte og gamle. Jeg følte meg som Roger Federer, og at jeg hadde reist med tidsmaskin tilbake til 1920-årene for å spille i en tennisturnering med fornemme herrer som gikk i hvite buksedrakter, brukte treracketer og hadde deltids treningsprogrammer. Der sto jeg med min titanlegeringsracket, min dedikerte personlige trener og mitt datastrategiske serve-og-volley-spill. Gutta jeg spilte mot, var like smarte som meg – faktisk enda smartere – og vi spilte i utgangspunktet det samme spillet med de samme reglene. Men jeg hadde ferdigheter de ikke hadde.

«Du begynner å bli kjent for din spesielle stil, Chris», sa Sheila etter at jeg hadde kunngjort resultatene fra min andre dag.

Jeg smilte like bredt som Cheshire-katten. Det var gøy å vinne.

«Chris, hvorfor forteller du ikke alle om din tilnærming?» sa Sheila. «Det virker som om alt du gjør mot disse studentene ved Harvard Law School, er å si ‘nei’ og stirre på dem, og så faller de sammen. Er det virkelig så enkelt?»

Jeg skjønte hva hun mente: Selv om jeg faktisk ikke sa «nei», stilte jeg stadig spørsmål som kunne høres slik ut. De syntes nemlig å insinuere at motparten var uærlig og urettferdig. Og det var nok til å få dem til å vakle og forhandle med seg selv. Å svare på mine kalibrerte spørsmål krevde dyp emosjonell styrke og taktisk psykologisk innsikt som verktøykassen de hadde fått, ikke inneholdt.

Jeg trakk på skuldrene.

«Jeg stiller bare spørsmål», sa jeg. «Det er en passiv-aggressiv tilnærming. Jeg stiller bare de samme tre eller fire åpne spørsmålene om og om igjen. De blir slitne av å svare og gir meg alt jeg vil ha.»

Andy hoppet opp fra stolen som om han hadde blitt stukket av en bie.

«Pokker!» sa han. «Det var det som skjedde. Det ante jeg ikke.»

Da jeg var ferdig med vinterkurset mitt på Harvard, hadde jeg faktisk blitt venner med noen av medstudentene mine. Selv med Andy.

Hvis det var noe jeg hadde lært av tiden min på Harvard, var det at vi i FBI hadde mye å lære verden om forhandlinger.

I løpet av mitt korte opphold innså jeg at uten en dyp forståelse av menneskelig psykologi, uten en aksept for at vi alle er gale, irrasjonelle, impulsive, følelsesdrevne dyr, kan ingen rå intelligens eller matematisk logikk være til hjelp i det spente, skiftende samspillet mellom to mennesker som forhandler.

Ja, kanskje vi er det eneste dyret som pruter – en ape bytter ikke en del av bananen sin mot en annens nøtter – men uansett hvordan vi pynter på forhandlingene våre med matematiske teorier, er vi fortsatt dyr, som først og fremst handler og reagerer ut fra våre dyptliggende, men for det meste usynlige og diffuse frykter, behov, oppfatninger og ønsker.

Det var imidlertid ikke slik disse folkene ved Harvard lærte det. Alle deres teorier og teknikker handlet om intellektuell styrke, logikk, autoritative akronymer som BATNA og ZOPA, rasjonelle verdibegreper og et moralsk begrep om hva som var rettferdig og ikke.

Og på toppen av dette falske rasjonalitetsbygget lå selvfølgelig prosessen. De hadde et manus å følge, en forhåndsbestemt rekkefølge av handlinger, tilbud og motbud utformet i en bestemt rekkefølge for å oppnå et bestemt resultat. Det var som om de hadde å gjøre med en robot, at hvis du gjorde a, b, c og d i en bestemt fast rekkefølge, ville du få x. Men i den virkelige verden er forhandlinger altfor uforutsigbare og komplekse til det. Du må kanskje gjøre a, så d og så kanskje q.

Hvis jeg kunne dominere landets skarpeste studenter med bare én av de mange emosjonelt finstemte forhandlingsteknikkene jeg hadde utviklet og brukt mot terrorister og kidnappere, hvorfor ikke også bruke dem i næringslivet? Hva var forskjellen mellom bankranere som tok gisler, og administrerende direktører som brukte knallharde taktikker for å presse ned prisen på et milliardoppkjøp?

Tross alt er kidnappere bare forretningsmenn som prøver å få den beste prisen.

GAMMELDAGS FORHANDLING

Gisseltaking – og dermed også gisselforhandlinger – har eksistert siden tidenes morgen. Det gamle testamente inneholder mange fortellinger om israelittene og deres fiender som tok hverandres borgere som gisler i form av krigsbytte. Romerne på sin side tvang vasallstatenes fyrster til å sende sønnene sine til Roma for utdannelsen, for å sikre fyrstenes fortsatte lojalitet.

Men frem til Nixon-administrasjonen var forhandlinger om gisler begrenset til å sende inn soldater og prøve å skyte gislene fri. I politiet var vår tilnærming stort sett å snakke til vi fant ut hvordan vi kunne ta dem ut med våpen. Rå makt.

Så tvang en rekke gisselkatastrofer oss til endring.

I 1971 ble 39 gisler drept da politiet prøvde å slå ned fengselsopprøret i Attica i delstaten New York med våpen. Senere, under OL i München i 1972, ble elleve israelske idrettsutøvere og trenere drept av sine palestinske kidnappere etter et mislykket redningsforsøk fra tysk politi.

Men den største inspirasjonen til institusjonell endring i amerikansk politivirksomhet kom på en flyplass i Jacksonville i Florida 4. oktober 1971.

USA opplevde på den tiden en epidemi av flykapringer; det var fem på tre dager i 1970. Det var i denne ladede atmosfæren at en forstyrret mann ved navn George Giffe jr. kapret et charterfly fra Nashville i Tennessee, med planer om å fly til Bahamas.

Da kapringen var over, hadde Giffe drept to gisler – sin fraseparerte kone og piloten – og begått selvmord.

Denne gangen falt imidlertid ikke skylden på kapreren, men på FBI. To gisler hadde klart å overbevise Giffe om å slippe dem fri på rullebanen i Jacksonville, hvor de hadde stoppet for å fylle drivstoff. Men agentene hadde blitt utålmodige og skutt mot motoren. Og det hadde presset Giffe til å ta en ekstrem utvei.

Faktisk var skylden som ble lagt på FBI, så sterk at da pilotens kone og Giffes datter anla sak for urettmessig død med påstand om at byrået hadde opptrådt uaktsomt, ga domstolene dem medhold.

I den banebrytende dommen Downs v. United States fra 1975 skrev den amerikanske ankedomstolen at «det fantes et bedre alternativ for å beskytte gislenes ve og vel», og sa at FBI hadde forvandlet «det som hadde vært et vellykket ‘ventespill’, der to personer trygt forlot flyet, til en ‘skuddoppgjør’ som resulterte i tre døde». Retten konkluderte med at «det må gjøres et rimelig forsøk på forhandlinger før en taktisk intervensjon».

Downs-kapringssaken ble et symbol på alt man ikke skal gjøre i en krisesituasjon, og inspirerte utviklingen av dagens teorier, opplæring og teknikker for gisselforhandlinger.

Kort tid etter Giffe-tragedien ble New York City Police Department (NYPD) den første politistyrken i landet som satte sammen et dedikert team av spesialister for å utforme en prosess og håndtere kriseforhandlinger. FBI og andre fulgte etter.

En ny æra av forhandlinger hadde begynt.

HJERTE VS. HJERNE

Tidlig på 1980-tallet var Cambridge i Massachusetts selve sentrum i forhandlingsverdenen, da forskere fra ulike fagområder begynte å samarbeide og utforske nye og spennende konsepter. Det store spranget fremover kom i 1979, da Harvard Negotiation Project ble grunnlagt med mandat til å forbedre teorien, undervisningen og praksisen rundt forhandlinger, slik at folk kunne håndtere alt fra fredsavtaler til fusjoner på en mer effektiv måte.

To år senere kom Roger Fisher og William Ury – medstifterne av prosjektet – ut med Getting to Yes (norsk utgave: Fra nei til ja),2 en banebrytende avhandling om forhandlinger som fullstendig endret måten praktiserende forhandlere tenkte om fagområdet.

Fisher og Urys tilnærming var i utgangspunktet å systematisere problemløsning slik at forhandlingspartene kunne oppnå en avtale som var gunstig for begge parter – slik at de kom til tittelens «Yes». Deres grunnleggende antakelse var at den emosjonelle hjernen – det dyriske, upålitelige og irrasjonelle beistet – kunne overvinnes gjennom en mer rasjonell, samarbeidsorientert tilnærming til problemløsning.

Systemet deres var lett å følge og forførende, med fire grunnleggende prinsipper. For det første: skill personen – følelsene – fra problemet; for det andre: ikke la deg påvirke av motpartens posisjon (hva de ber om), men fokuser i stedet på deres interesser (hvorfor de ber om det), slik at du kan finne ut hva de virkelig ønsker; for det tredje: samarbeid for å skape vinn-vinn-alternativer; og for det fjerde: etabler gjensidig avtalte standarder for å evaluere de mulige løsningene.

Det var en strålende, rasjonell og dyptgående syntese av datidens mest avanserte spillteori og juridiske tenkning. I årene etter at boken kom ut, fokuserte alle – inkludert FBI og NYPD – på en problemløsende tilnærming til forhandlingssituasjoner. Det virket så moderne og smart.

Et godt stykke lenger vest i USA så to professorer ved University of Chicago på alt fra økonomi til forhandlinger fra en helt annen vinkel.

Det var økonomen Amos Tversky og psykologen Daniel Kahneman. Sammen lanserte de to feltet atferdsøkonomi – og Kahneman vant Nobelprisen – ved å vise at mennesket er et svært irrasjonelt vesen.

De oppdaget at følelser er en form for tenkning.

Som du har sett, da handelshøyskoler som den ved Harvard begynte å undervise i forhandling på 1980-tallet, ble prosessen presentert som en enkel økonomisk analyse. Det var en periode da verdens fremste akademiske økonomer erklærte at vi alle var «rasjonelle aktører». Og slik var det også på forhandlingskursene: Man antok at motparten handlet rasjonelt og egoistisk for å maksimere sin posisjon, og målet var å finne ut hvordan man skulle reagere i ulike scenarioer for å maksimere sin egen verdi.

Denne mentaliteten forundret Kahneman, som etter mange års erfaring i psykologien visste at, med hans egne ord, «det er åpenbart at mennesker verken er totalt rasjonelle eller fullstendig egoistiske, og at deres preferanser er alt annet enn stabile».

Gjennom flere tiårs forskning sammen med Tversky beviste Kahneman at alle mennesker lider av kognitiv skjevhet, det vil si ubevisste – og irrasjonelle – hjerneprosesser som bokstavelig talt forvrenger måten vi ser verden på. Kahneman og Tversky oppdaget mer enn 150 av dem.

Det er rammeeffekten, som viser at mennesker reagerer forskjellig på det samme valget avhengig av hvordan det er rammet inn (folk legger større vekt på å gå fra 90 prosent til 100 prosent – høy sannsynlighet til sikkerhet – enn fra 45 prosent til 55 prosent, selv om begge er ti prosentpoeng). Prospektteorien forklarer hvorfor vi tar uberettigede risikoer når vi står overfor usikre tap. Og den mest kjente er tapsaversjon, som viser hvordan folk statistisk sett er mer tilbøyelige til å handle for å unngå et tap enn for å oppnå en tilsvarende gevinst.

Kahneman kodifiserte senere sin forskning i bestselgeren Thinking, Fast and Slow fra 2011 (norsk utgave: Tenke, fort og langsomt).3 Mennesket, skrev han, har to tankesystemer: System 1, vårt dyriske sinn, er raskt, instinktivt og emosjonelt; System 2 er langsomt, gjennomtenkt og logisk. Og System 1 er langt mer innflytelsesrikt. Faktisk leder og styrer det våre rasjonelle tanker.

System 1s diffuse overbevisninger, følelser og inntrykk er hovedkildene til de eksplisitte overbevisningene og bevisste valgene til System 2. De er kilden som mater elven. Vi reagerer emosjonelt (System 1) på et forslag eller et spørsmål. System 1-reaksjonen informerer deretter og skaper i praksis System 2-svaret.

Tenk nå over dette: Hvis du vet hvordan du kan påvirke motpartens System 1-tenkning, hans uartikulerte følelser, gjennom måten du formulerer og fremsetter dine spørsmål og påstander på, kan du i henhold til denne modellen styre hans System 2-rasjonalitet og dermed endre svarene hans. Det var det som skjedde med Andy på Harvard: Ved å spørre «Hvordan skal jeg kunne det?» påvirket jeg hans System 1, det emosjonelle sinn, til å akseptere at tilbudet hans ikke var godt nok; hans System 2 rasjonaliserte deretter situasjonen slik at det var fornuftig å gi meg et bedre tilbud.

Hvis du trodde på Kahneman, var det å føre forhandlinger basert på System 2-konsepter uten verktøyene for å lese, forstå og manipulere det emosjonelle fundamentet i System 1 som å prøve å lage omelett uten først å vite hvordan man knuser et egg.

FBI BLIR EMOSJONELLE

Da det nye gisselsforhandlingsteamet i FBI vokste og fikk mer erfaring med problemløsning i løpet av 1980- og 90-årene, ble det klart at systemet vårt manglet en avgjørende ingrediens.

På den tiden var vi svært opptatt av Getting to Yes. Og som forhandler, konsulent og lærer med flere tiårs erfaring er jeg fortsatt enig i mange av de virkningsfulle forhandlingsstrategiene i boken. Da den ble utgitt, ga den banebrytende ideer om samarbeidsorientert problemløsning og opprinnelsen til helt nødvendige konsepter som å gå inn i forhandlinger med en BATNA: det beste alternativet til en forhandlet avtale.

Det var genialt.

Men etter de fatalt katastrofale beleiringene av Randy Weavers gård på Ruby Ridge i Idaho i 1992 og David Koreshs Branch Davidian-kompleks i Waco i Texas i 1993 var det ingen tvil om at de fleste gisselforhandlinger var alt annet enn situasjoner som krevde rasjonell problemløsning.

Har du noen gang prøvd å finne en løsning som er gunstig for begge parter, med en fyr som tror han er Messias?

Det ble stadig mer åpenbart at Getting to Yes ikke fungerte med kidnappere. Uansett hvor mange agenter som leste boken med markørtusj i hånden, klarte den ikke å forbedre måten vi som gisselforhandlere gikk inn i forhandlinger på.

Det var tydeligvis et misforhold mellom bokens briljante teori og politiets daglige erfaring. Hvorfor var det slik at alle hadde lest denne bestselgende businessboken og hyllet den som en av de beste forhandlingstekstene som noensinne var skrevet, men likevel var det så få som faktisk klarte å følge den med suksess?

Var vi idioter?

Etter Ruby Ridge og Waco var det mange som stilte seg dette spørsmålet. USAs visejustisminister Philip B. Heymann, for å være spesifikk, ønsket å vite hvorfor våre teknikker for gisselforhandlinger var så dårlige. I oktober 1993 utga han en rapport med tittelen «Lessons of Waco: Proposed Changes in Federal Law Enforcement» (Lærdommer fra Waco: Forslag til endringer i føderal rettshåndhevelse)4 som oppsummerte et ekspertpanels diagnose av den føderale rettshåndhevelsens manglende evne til å håndtere komplekse gisselsituasjoner.

Som et resultat av dette kunngjorde FBI-direktør Louis Freeh i 1994 dannelsen av Critical Incident Response Group (CIRG), en sammensatt avdeling som skulle kombinere teamene for kriseforhandling, kriseledelse, atferdsvitenskap og gisselredning – og fornye hele kriseforhandlingsfeltet.

Det eneste spørsmålet var: Hvilke teknikker skulle vi bruke?

Omtrent på denne tiden ledet to av de mest dekorerte forhandlerne i FBIs historie, min kollega Fred Lanceley og min tidligere sjef Gary Noesner, et kurs i gisselforhandlinger i Oakland i California, der de stilte et enkelt spørsmål til gruppen på 35 erfarne polititjenestemenn: Hvor mange hadde håndtert en klassisk forhandlingssituasjon der problemløsning var den beste teknikken?

Ikke en eneste hånd gikk opp.

Deretter stilte de et tilleggsspørsmål: Hvor mange av studentene hadde forhandlet i en dynamisk, intens og usikker situasjon hvor gisseltakeren var i en emosjonell krise og ikke hadde noen klare krav?

Alle rakte opp hånden.

Det var klart: Hvis emosjonelt drevne hendelser, ikke rasjonelle forhandlingssituasjoner, utgjorde hoveddelen av det de fleste politiforhandlere måtte håndtere, måtte våre forhandlingsferdigheter fokusere på det dyriske, emosjonelle og irrasjonelle.

Fra det øyeblikket av skulle vi ikke lenger legge vekt på opplæring i gjensidig forhandling og problemløsing, men på opplæring i de psykologiske ferdighetene som trengs i krisesituasjoner. Følelser og emosjonell intelligens skulle være sentrale for effektiv forhandling, ikke noe som måtte overvinnes.

Det som trengtes, var enkle psykologiske taktikker og strategier som fungerte i felten for å roe folk ned, etablere tillit, få dem til å uttrykke sine behov og overbevise den andre om vår empati. Vi trengte noe som var lett å lære bort, lett å lære og lett å gjennomføre.

Dette var tross alt politifolk og agenter, og de var ikke interessert i å bli akademikere eller terapeuter. Det de ønsket, var å endre atferden til gisseltakeren, uansett hvem han var, og hva han ønsket, så vi kunne påvirke det emosjonelle miljøet i krisen akkurat nok til å ivareta sikkerheten til alle involverte.

I de første årene eksperimenterte FBI med både nye og gamle terapeutiske teknikker utviklet av rådgivningsbransjen. Disse rådgivningsmetodene var rettet mot å utvikle positive relasjoner med mennesker ved å vise forståelse for hva de går gjennom, og hva de føler om det.

Alt starter med den universelle forutsetningen om at mennesker ønsker å bli forstått og akseptert. Å lytte er den billigste, men likevel mest effektive innrømmelsen for å oppnå dette. Ved å lytte intenst viser forhandleren empati og et oppriktig ønske om å bedre forstå hva motparten opplever.

Psykoterapeutisk forskning viser at når individer føler seg lyttet til, har de en tendens til å lytte mer nøye til seg selv og åpenlyst evaluere og avklare sine egne tanker og følelser. I tillegg har de en tendens til å bli mindre defensive og opposisjonelle og mer villige til å lytte til andre synspunkter, noe som fører dem til et rolig og logisk sted hvor de kan være gode problemløsere i Getting to Yes’ ånd.

Hele konseptet, som du vil lære å kjenne som kjernen i denne boken, kalles taktisk empati. Dette er lytting som kampsport – en balansering av de subtile atferdene i emosjonell intelligens og mer pågående påvirkningsferdigheter for å få tilgang til et annet menneskes sinn. I motsetning til hva mange tror, er lytting ikke en passiv aktivitet. Det er det mest aktive du kan gjøre.

Da vi begynte å utvikle våre nye teknikker, delte forhandlingsverdenen seg i to strømninger: Forhandling slik det ble lært ved landets fremste universet, fortsatte på den etablerte veien med rasjonell problemløsning, mens vi, tullingene i FBI, ironisk nok begynte å trene våre agenter i et uprøvd system basert på psykologi, rådgivning og kriseintervensjon. Mens Ivy League underviste i matematikk og økonomi, ble vi eksperter på empati.

Og vår metode fungerte.

LIVET ER FORHANDLING

Selv om du kanskje er nysgjerrig på hvordan FBI-forhandlere får noen av verdens tøffeste skurker til å slippe fri gislene sine, er det forståelig om du lurer på hva gisselforhandlinger har med ditt liv å gjøre. Heldigvis er det svært få mennesker som noen gang blir tvunget til å forholde seg til islamistiske terrorister som har kidnappet deres kjære.

Men la meg fortelle deg en hemmelighet: Livet er forhandling.

De fleste interaksjonene våre hjemme og på jobb er forhandlinger som kan kokes ned til uttrykk for en enkel, dyrisk trang: Jeg vil.

«Jeg vil at du skal frigjøre gislene» er selvfølgelig svært relevant for denne boken.

Men det samme er:

«Jeg vil at du skal akseptere den kontrakten på 1 million dollar.»

«Jeg vil betale 20 000 dollar for den bilen.»

«Jeg vil at du skal gi meg 10 prosent lønnsøkning.»

og

«Jeg vil at du skal legge deg klokka 21.»

Forhandlinger har to ulike, viktige funksjoner i livet – informasjonsinnhenting og påvirkning av atferd – og omfatter nesten alle interaksjoner der hver part ønsker noe fra motparten. Din karriere, din økonomi, ditt omdømme, ditt kjærlighetsliv, til og med dine barns skjebne – på et eller annet tidspunkt avhenger alt dette av din evne til å forhandle.

Forhandling, slik du vil lære det her, er ikke annet enn kommunikasjon med resultater. Å få det du vil ha i livet, handler om å få det du vil ha fra – og med – andre mennesker. Konflikt mellom to parter er uunngåelig i alle relasjoner. Derfor er det nyttig – ja, til og med avgjørende – å vite hvordan du skal håndtere den konflikten for å få det du vil ha uten å påføre skade.

I denne boken bygger jeg på min mer enn to tiår lange karriere i Federal Bureau of Investigation for å destillere prinsippene og praksisene jeg brukte i felten, til en ny og spennende tilnærming designet for å hjelpe deg med å avvæpne, omdirigere og bryte ned motparten din i praktisk talt alle forhandlinger. Og å gjøre det på en måte som styrker relasjonen.

Ja, du vil få vite hvordan vi forhandlet frem en trygg frigivelse av utallige gisler. Men du vil også få vite hvordan du kan bruke en dyp forståelse av menneskelig psykologi til å forhandle frem en lavere bilpris, en større lønnsøkning og et barns leggetid. Denne boken vil lære deg å gjenvinne kontrollen over samtalene som preger livet og karrieren din.

Det første trinnet for å mestre daglige forhandlinger er å overvinne din aversjon mot å forhandle. Du trenger ikke å like det; du trenger bare å forstå at det er slik verden fungerer. Å forhandle betyr ikke å true eller knuse noen. Det betyr ganske enkelt å spille det emosjonelle spillet som det menneskelige samfunn er bygget opp rundt. Her i verden får du det du ber om; du må bare be om det på riktig måte. Så gjør krav på din rett til å be om det du mener er rett.

Det denne boken egentlig handler om, er å få deg til å akseptere forhandlinger og dermed lære hvordan du kan få det du vil ha, på en psykologisk bevisst måte. Du vil lære å bruke følelser, instinkter og innsikt i enhver situasjon for å få bedre kontakt med andre, påvirke dem og oppnå mer.

Effektiv forhandling er anvendt menneskekunnskap, en psykologisk fordel på alle livets områder: hvordan du vurderer noen, hvordan du påvirker deres vurdering av deg, og hvordan du bruker den kunnskapen til å få det du vil ha.

Men husk: Dette er ikke nok en populærpsykologisk bok. Det er en dyp og gjennomtenkt (og fremfor alt praktisk) tilnærming til ledende psykologisk teori som destillerer erfaringer fra en 24 år lang karriere i FBI og ti år med undervisning og rådgivning ved de fremste handelshøyskolene og selskapene i verden.

Og denne tilnærmingen fungerer av en enkel grunn: Den er utviklet i og for den virkelige verden. Den ble ikke til i et klasserom eller treningsrom, men er bygget på mange års erfaring som har forbedret den henimot perfeksjon.

Husk at en gisselforhandler spiller en unik rolle: Han må vinne. Kan han si til en bankraner: «Ok, du har tatt fire gisler. La oss møtes på halvveien – gi meg to, så er vi ferdige for i dag?»

Nei. En vellykket gisselforhandler må få alt han ber om, uten å gi noe av betydning tilbake, og gjøre det på en måte som gir motparten følelsen av at de har et godt forhold. Hans arbeid er emosjonell intelligens på steroider. Det er disse verktøyene du vil lære her.

BOKEN

Akkurat slik en entreprenør bygger et hus, er denne boken konstruert fra grunnen av: Først kommer de store fundamentplatene, deretter de nødvendige bæreveggene, det elegante, men tette taket og den vakre innredningen.

Hvert kapittel bygger videre på det forrige. Først lærer du de raffinerte teknikkene i denne tilnærmingen til aktiv lytting, og deretter går du videre til spesifikke verktøy, vendinger, detaljene i den siste fasen – pruting – og til slutt hvordan du kan oppdage det sjeldne som kan hjelpe deg med å oppnå ekte forhandlingsmestring: den svarte svanen.

I kapittel 2 lærer du hvordan du kan unngå antakelser som blinder uerfarne forhandlere, og erstatte dem med teknikker for aktiv lytting – som speiling, stillhet og senkvelds radiostemme. Du vil oppdage hvordan du kan senke tempoet og få motparten til å føle seg trygg nok til å åpne seg, hvordan du kan skille mellom ønsker (ambisjoner) og behov (minimumskravet for en avtale), og hvordan du kan fokusere fullt og helt på det motparten har å si.

Kapittel 3 vil gå i dybden på taktisk empati. Du vil lære hvordan du kan forstå motpartens perspektiv og deretter vinne tillit og forståelse gjennom merking – det vil si ved å gjenta det perspektivet tilbake til dem. Du vil også lære hvordan du kan dempe negativ dynamikk ved å bringe den ut i det åpne. Til slutt vil jeg forklare hvordan du kan avvæpne motpartens klager om deg ved å si dem høyt i en anklagegjennomgang.

Deretter, i kapittel 4, vil jeg undersøke hvordan du kan få motparten til å føle seg forstått og positivt bekreftet i en forhandling, for slik å skape en atmosfære av ubetinget positiv respekt. Her vil du lære hvorfor du bør strebe etter «Det stemmer» i stedet for «Ja» i alle faser av en forhandling, og hvordan du kan identifisere, omformulere og emosjonelt bekrefte motpartens verdenssyn med oppsummeringer og parafraseringer.

Kapittel 5 lærer deg baksiden av Getting to Yes. Du vil lære hvorfor det er så viktig å komme til «Nei», fordi det er «Nei» som starter forhandlingen. Du vil også oppdage hvordan du kan tre ut av egoet ditt og forhandle i motpartens verden – for bare slik kan du oppnå en avtale som motparten vil gjennomføre. Til slutt vil du finne ut hvordan du kan engasjere motparten ved å anerkjenne hans rett til å velge, og du vil lære en e-postteknikk som sikrer at du aldri blir ignorert igjen.

I kapittel 6 vil du oppdage kunsten å bøye virkeligheten. Her vil jeg forklare en rekke verktøy for å ramme inn en forhandling på en slik måte at motparten ubevisst vil akseptere de grensene du setter for diskusjonen. Du vil lære hvordan du kan manøvrere tidsfrister for å skape en følelse av hastverk, bruke rettferdighetsbegrepet til å påvirke motparten din og forankre følelsene hans slik at det å ikke akseptere tilbudet ditt føles som et tap.

Deretter kommer kapittel 7, som er viet til det utrolig kraftige verktøyet jeg brukte på Harvard: kalibrerte spørsmål, spørsmål som begynner med «Hvordan?» eller «Hva?». Ved å eliminere «Ja»- og «Nei»-svar tvinger de motparten til å bruke sin mentale energi på å løse dine problemer.

I kapittel 8 viser jeg hvordan du kan bruke disse kalibrerte spørsmålene til å beskytte deg mot feil i gjennomføringsfasen. «Ja», som jeg alltid sier, er ingenting uten «Hvordan?». Du vil også oppdage viktigheten av ikke-verbal kommunikasjon, hvordan du kan bruke «Hvordan?»-spørsmål til å si «Nei» på en høflig måte, hvordan du kan få motparten til å by mot seg selv, og hvordan du kan påvirke avtaledreperne når disse ikke sitter ved forhandlingsbordet.

På et visst punkt kommer alle forhandlinger ned til selve kjernen: Det vil si god, gammeldags pruting. Kapittel 9 gir deg en trinnvis prosess for effektiv kjøpslåing, fra hvordan du forbereder deg, til hvordan du unnviker en aggressiv motpart, og hvordan du går på offensiven. Du vil lære Ackerman-systemet, den mest effektive prosessen FBI har for å utforme og fremsette tilbud.

Til slutt forklarer kapittel 10 hvordan du finner og bruker det sjeldneste forhandlingsdyret av alle: den svarte svanen. I enhver forhandling er det mellom tre og fem opplysninger som, hvis de ble avslørt, ville endre alt. Konseptet er en total gamechanger, og derfor har jeg kalt selskapet mitt The Black Swan Group. I dette kapittelet lærer du hvordan du gjenkjenner markørene som viser den svarte svanens skjulte rede, samt enkle verktøy for å bruke svarte svaner til å få overtaket på motparten og gjøre virkelig fantastiske avtaler.

Hvert kapittel starter med en fartsfylt historie om en gisselforhandling, som deretter blir analysert med tanke på å forklare hva som fungerte, og hva som ikke fungerte. Etter at jeg har forklart teorien og verktøyene, får du lese reelle casestudier fra meg og andre som har brukt disse verktøyene til å vinne frem i lønnsforhandlinger, ved bilkjøp eller ved besværlige konflikter på hjemmebane.

Når du er ferdig med denne boken, vil jeg ha lyktes dersom du har tatt i bruk disse viktige teknikkene til å forbedre karrieren og livet ditt. Det er jeg sikker på at du vil. Bare husk at en vellykket forhandling krever at man forbereder seg. Derfor finner du i appendikset et uvurderlig verktøy som jeg bruker med alle mine studenter og klienter, kalt Forhandlingsarket: en kortfattet oversikt over nesten alle våre taktikker og strategier, som du kan tenke gjennom og tilpasse til enhver avtale du ønsker å lande.

Det viktigste for meg er at du forstår hvor viktig, nødvendig og til og med vakkert forhandling kan være. Når vi omfavner forhandlingers transformative muligheter, lærer vi hvordan vi kan få det vi ønsker, og hvordan vi kan hjelpe andre til et bedre sted.

Forhandling er kjernen i samarbeid. Det er det som gjør konflikter potensielt meningsfulle og produktive for alle parter. Det kan forandre livet ditt, slik det har forandret mitt.

Jeg har alltid sett på meg selv som en helt vanlig fyr. Hardtarbeidende og lærevillig, ja, men ikke spesielt dyktig. Og jeg har alltid følt at livet byr på fantastiske muligheter. Da jeg var mye yngre, visste jeg bare ikke hvordan jeg skulle utnytte disse mulighetene.

Men med ferdighetene jeg har lært, har jeg opplevd å gjøre ekstraordinære ting og sett at menneskene jeg har lært opp, oppnår resultater som virkelig forandrer livet deres. Når jeg bruker det jeg har lært de siste tretti årene, vet jeg at jeg faktisk har makten til å endre retningen på livet mitt, samt hjelpe andre med å gjøre det samme. For tretti år siden følte jeg at det var mulig, men jeg visste ikke hvordan.

Nå vet jeg det. Slik gjør du det.

